उनके प्रयासों से ही 1974 में इंदिरा गांधी और शेख अब्दुल्ला के बीच समझौता हुआ। इस घटना ने वर्षों से मुख्यधारा की राजनीति से दूर शेख अब्दुल्ला को पुनः जम्मू कश्मीर और देश की राजनीति में स्थापित करने का काम किया। 1975 में उन्होंने जम्मू-कश्मीर की सरकार संभाली। फिर उन्होंने श्रीमती गांधी को एक पत्र लिखकर कहा कि ‘सुनियोजित ढंग से मुझे 1957, 1962, 1967 तथा 1972 के विधानसभा तथा लोकसभा चुनावों से दूर किया गया। निश्चित रूप से यह एक विचार को चुनाव और प्रभावी विपक्ष से दूर रखने की कोशिश थी, जिससे स्थानीय नागरिकों में असंतोष पैदा हुआ।’ शेख अब्दुल्ला के निधन के बाद दिल्ली की सरकार का रवैया एक बार फिर से बदल गया और 1982 में फारूक अब्दुल्ला की निर्वाचित सरकार को निरस्त कर गुलाम मो. शाह की कठपुतली सरकार स्थापित की गई। इस प्रकरण ने भी वहां असंतोष बढ़ाने का काम किया।